ເຄືອຂ່າຍ ອາລກາອິດາ ແລະ ພັນທະມິດ ຍຶດເອົາ ເມືອງຍຸດທະສາດ ຂອງລັດຖະບານ ຊີເຣຍ
ອົງການສິ້ງຊອມ ສິດທິມະນຸດຊີເຣຍ ທີ່ອັງກິດ ກ່າວວ່າ ພວກກະບົດ ໄດ້ເຂົ້າຄວບຄຸມ ເມືອງ Jisr al-Shughur ໂດຍເຕັມແລ້ວ.
ສາຂາຂອງເຄືອຂ່າຍອາລ ກາອິດາ ໃນຊີເຣຍ ແລະພັນທະມິດ ໄດ້ຍຶດເອົາເມືອງສຳຄັນແຫ່ງສຸດທ້າຍທີ່ລັດຖະບານຄອບຄອງ ໃນແຂວງ Idlib ເມື່ອວັນເສົາວານນີ້ ຊຶ່ງເປັນການເປີດທາງທີ່ ພວກກະບົດອາດນຳໃຊ້ໄດ້ ເພື່ອເຄື່ອນເຂົ້າໄປສູ່ເຂດໃຈກາງ ແຄມຝັ່ງທະເລ ຂອງອຳນາດປົກຄອງ Assad ອົງການສິ້ງຊອມສິດທິມະນຸດຊີເຣຍ ທີ່ປະເທດອັງກິດ ກ່າວວ່າ ແນວໂຮມ al-Nusra ແລະກຸ່ມກອງພົນນ້ອຍອິສລາມ ໄດ້ເຂົ້າ ຄວບຄຸມ ເມືອງ Jisr al-Shughur ໂດຍເຕັມແລ້ວໃນວັນເສົາ ວານນີ້ ຫຼັງຈາກທຳການສູ້ລົບກັບກຳລັງຝ່າຍລັດຖະບານຊີເຣຍ ມາໄດ້ 4 ມື້ ກຸ່ມສິ້ງຊອມສິດທິມະນຸດດັ່ງກ່າວ ກ່າວວ່າ ການປະທະກັນຍັງກຳລັງດຳເນີນໄປໃນພາກ ຕາເວັນຕົກຂອງເມືອງດັ່ງກ່າວ ກຸ່ມນີ້ກ່າວອີກວ່າ ມີສົບຂອງພວກນັກຕໍ່ສູ້ນິຍົມຝ່າຍລັດຖະບານຢ່າງໜ້ອຍ 60 ຢາຍຢູ່ຕາມຖະໜົນຫົນທາງສາຍຕ່າງໆ ແລະວ່າຕົນໄດ້ຖ່າຍພາບວີດີໂອ ພວກທະຫານກຳລັງພາກັນ ປົບໜີຈາກການສູ້ລົບ ໂດຍໃຊ້ພວກພົນລະເຮືອນເປັນເຄື່ອງກຳບັງ ບັນດານັກວິເຄາະເຫດການ ກ່າວວ່າ ການຕົກໄປຂອງເມືອງ Jisr al-Shughur ເປັນ ການເປີດທາງຍຸດທະສາດສາຍໜຶ່ງ ໃຫ້ພວກກະບົດໃຊ້ເຄື່ອນໄປຍັງແຂວງ Latakia ທີ່ ຢູ່ໃກ້ຄຽງ ເລາະແຄມຝັ່ງທະເລເມດີເທີເຣນຽນ ຊຶ່ງເປັນປ້ອມປາການທີ່ໃຫ້ການສະໜັບ ສະໜຸນ ແກ່ປະທານາທິບໍດີ Bashar al-Assad ນັ້ນ